Tiener se vakansiemoord ná sewe jaar onopgelosShayleen van Zanten. Foto: Facebook Byna sewe jaar nadat Shayleen van Zanten (15), ŉ leerder van die Hoërskool Eldoraigne in Centurion, tydens ŉ seevakansie in KwaZulu-Natal vermoor is, het nog niemand verantwoording vir haar moord gedoen nie. Shayleen is op 16 Desember 2015 tydens ŉ gesinsvakansie in Trafalgar, naby San Lameer, vir haar selfoon vermoor. ŉ Jong man, wat as Bheki Mlatha (23) tydens ŉ uitkenningsparade uitgeken is, is ŉ jaar daarna vir haar moord in hegtenis geneem. Volgens lt.kol. Nqobile Gwala, polisiewoordvoerder, is die saak teen Mlatha in 2018 geskrap en hy is vrygespreek van die moordklag teen hom. Shayleen se pa, Arie van Zanten (43), het dieselfde jaar selfmoord gepleeg. Die ondersoek na haar dood duur voort. Maroela Media het vroeër berig Shayleen en ŉ vriendin het omstreeks 18:00 gaan stap. Hulle het skaars die strandhuis verlaat, toe hulle ŉ man sien nader stap en besluit het om om te draai. Die verdagte het hulle voorgekeer voordat hulle die hek kon bereik en het op Shayleen se selfoon aangedring, wat in haar rugsak was. Sy het glo geweier om die selfoon te oorhandig en ŉ stoeiery het ontstaan. Die man het haar met ŉ skerp voorwerp in haar arm, bors en lies gesteek, voordat hy met leë hande op die vlug geslaan het. Shayleen is ná die aanval na ŉ nabygeleë hospitaal gehaas, waar sy aan haar wonde beswyk het. Met die hulp van die vriendin kon die polisie ŉ identikit van die verdagte opstel en uitreik. Sy het toe later vir Mlatha uitgeken. Groot verlies Arie het in Mei 2018 sy eie lewe geneem. Hy en Shayleen se ma is geskei toe Shayleen ses jaar oud was en hy het sedertdien alleen vir haar gesorg. “Ná Shayleen se dood het die alleenheid vir Arie oorval. Sy was alles in sy lewe,” vertel Thea Coetser, Shayleen se tannie. Die familie bid steeds vir geregtigheid en glo die man wat vir Shayleen se dood verantwoordelik is, moet ook vir haar pa s’n aanspreeklik gehou word. Die familie het in 2016 al besluit om nie die hofsaak by te woon nie omdat hulle so gou moontlik afsluiting wou kry. “Niks kan vir Shayleen terugbring nie. Hoe gouer die helingsproses kan begin, hoe vinniger kan ons hierdie nare hoofstuk afsluit. Die hofsaak krap elke keer ou wonde oop.” Die familie se emosies ry nog daagliks wipplank, maar die verlange na Shayleen en Arie bly hulle elke dag by. “Die twee se dood het ŉ hewige emosionele uitwerking op ons familie gehad. Ons praat gereeld oor hulle, maar nie oor wat met hulle gebeur het nie. Ons probeer vashou aan die mooi herinneringe.” Die Hoërskool Eldoraigne het destyds vir Shayleen as ŉ “pragtige jong dame” beskryf wat “akademies goed presteer het en op ŉ stil manier altyd ŉ positiewe bydrae gelewer het in elke situasie waarin sy haar bevind het”.